**PROJEKTS**



LATVIJAS REPUBLIKA

**DOBELES NOVADA DOME**

Brīvības iela 17, Dobele, Dobeles novads, LV-3701

Tālr. 63707269, 63700137, 63720940, e-pasts dome@dobele.lv

APSTIPRINĀTI

ar Dobeles novada domes

2021. gada 29.decembra

lēmumu Nr. \_\_\_/19

 (protokols Nr.19)

**2021. gada 29.decembra Saistošie noteikumi Nr. 14**

**Dobeles novada sabiedriskās kārtības noteikumi**

Izdoti saskaņā ar likuma "Par pašvaldībām" 21. panta pirmās daļas 16. punktu un 43. panta pirmās daļas 4. punktu un trešo daļu, Administratīvās atbildības likuma 2. panta trešo, ceturto daļu, Pirotehnisko izstrādājumu aprites likuma 17. panta piekto daļu

1. **Vispārīgie jautājumi**
2. Saistošie noteikumi (turpmāk – Noteikumi) nosaka sabiedrisko kārtību, kāda jāievēro Dobeles novada administratīvajā teritorijā, paredzot administratīvo atbildību par šo Noteikumu neievērošanu.
3. Noteikumos lietoto terminu skaidrojums:
	1. **Aktīvās atpūtas vietas** - Dobeles novada pašvaldības izveidotas teritorijas, kas paredzētas fiziskām aktivitātēm brīvā dabā - bērnu rotaļu laukumi, brīvdabas trenažieru teritorijas, sporta laukumi, skeitparku teritorijas un tamlīdzīgas vietas.
	2. **Sīkie sadzīves atkritumi** – izsmēķi, sērkociņi, papīri, pārtikas produkti, to atliekas un tamlīdzīgi atkritumi;
	3. **Tara** – iesaiņojums, iepakojums vai trauks;
	4. **Ubagošana** – diedelēšana publiskā vietā, aktīvā vai pasīvā veidā demonstrējot galēju nabadzību vai citādā veidā mēģinot iežēlināt garāmgājējus.
4. Administratīvā pārkāpuma procesu līdz administratīvā pārkāpuma lietas izskatīšanai par šo Noteikumu pārkāpšanu ir tiesīgas veikt Dobeles novada pašvaldības (turpmāk – Pašvaldība) policijas amatpersonas.
5. Izskatīt administratīvā pārkāpuma lietas, pieņemt lēmumus un piemērot Noteikumos paredzētos administratīvos sodus ir pilnvarota Pašvaldības Administratīvā komisija.
6. Visos gadījumos administratīvo pārkāpumu lietas par Noteikumu pārkāpumiem, ko izdarījušas nepilngadīgas personas Dobeles novada administratīvajā teritorijā, izskata Pašvaldības Administratīvās komisijas bērnu lietu apakškomisija.

**II. Aizliegumi un ierobežojumi Dobeles novada administratīvajā teritorijā un**

**atbildība par to neievērošanu**

1. Par publiskā lietošanā nodotu pašvaldības teritoriju un objektu piegružošanu ar sīkiem sadzīves atkritumiem,– piemēro brīdinājumu vai naudas sodu no divām līdz divdesmit naudas soda vienībām.
2. Par ubagošanu tuvāk par 15 metriem no ieejas tirdzniecības vietās, valsts vai pašvaldības iestādēs, uz ietvēm, laukumiem, parkos un skvēros, uz ceļa braucamās daļas, sabiedriskajā transportā vai tā pieturvietās, vai citādā uzmācīgā veidā (izņemot vietas pie dievnamiem, kur ubagot ir atļāvusi attiecīgās reliģiskās organizācijas vadība) – piemēro brīdinājumu vai naudas sodu no divām līdz desmit vienībām.
3. Par nakšņošanu vai gulēšanu tam neparedzētā, publiskā lietošanā nodotā pašvaldības teritorijā un objektos, tai skaitā, telts vai tai līdzīgas konstrukcijas nakšņošanai uzstādīšanu,– piemēro brīdinājumu vai naudas sodu no divām līdz desmit naudas soda vienībām.
4. Par visa veida lielgabarīta priekšmetu (malkas, būvmateriāli un tam līdzīgu priekšmetu) novietošanu un turēšanu publiskā lietošanā nodotās pašvaldības teritorijās, kas traucē ielu, ēku, pagalmu uzkopšanu vai satiksmes drošībai,– īpašniekam, turētājam vai faktiskajam valdītājam piemēro brīdinājumu vai naudas sodu no divām līdz divdesmit naudas soda vienībām.
5. Par iekļūšanu neapdzīvotās vai saimnieciskajai darbībai neizmantotās ēkās un telpās, būvēs, kuras ir pilnīgi vai daļēji sagruvušas, kā arī ekspluatācijā nenodotās būvēs, izņemot privātīpašumā esošas ēkas, telpas un būves,– piemēro brīdinājumu vai naudas sodu fiziskām personām no divām līdz divdesmit soda vienībām.
6. Par atrašanos publiskā vietā ar atvērtu vai vaļēju alus vai cita alkoholiskā dzēriena iepakojumu, izņemot vietas, kur alkoholisko dzērienu tirdzniecību atļāvusi pašvaldība – piemēro brīdinājumu vai naudas sodu līdz desmit naudas soda vienībām.
7. Par peldēšanos pašvaldībai piederošas publiskā lietošanā esošajās strūklakās – piemēro brīdinājumu vai naudas sodu līdz desmit naudas soda vienībām.
8. Par patvaļīgu pašvaldības izveidotā noformējuma vai dekorāciju, kuras izvietotas publiskā lietošanā nodotās pašvaldības teritorijās un objektos, pārvietošanu, - piemēro brīdinājumu vai naudas sodu no divām līdz desmit naudas soda vienībām.
9. Par sabiedriskās kārtības pārkāpumiem, kas izdarīti aktīvās atpūtas vietās paredzēta šāda atbildība:
	1. par stikla taras ienešanu - piemēro brīdinājumu vai naudas sodu no divām līdz divdesmit naudas soda vienībām;
	2. par dzīvnieku ievešanu - piemēro brīdinājumu vai naudas sodu no divām līdz desmit naudas soda vienībām;
	3. par patvaļīgu aprīkojuma vai inventāra elementu pārvietošanu - piemēro brīdinājumu vai naudas sodu no divām līdz divdesmit naudas soda vienībām;
	4. par atrašanos slēgtajās teritorijās ārpus noteiktā darba laika - piemēro brīdinājumu vai naudas sodu no divām līdz divdesmit naudas soda vienībām.
10. Aizliegta pirotehnikas izstrādājumu izmantošana laikā no plkst. 23:00 līdz plkst.07:00, izņemot Valsts noteiktajās svētku dienās. Aizliegta pirotehnisko izstrādājumu vai uguņošanas ierīču ienešana un lietošana aktīvās atpūtas vietās.
11. **Noslēguma jautājumi**
12. Ar Noteikumu spēkā stāšanos spēku zaudē:
	1. Auces novada pašvaldības 2010. gada 28. jūlija saistošie noteikumi Nr. 23 “ Auces novada sabiedriskās kārtības noteikumi”.
	2. Tērvetes novada pašvaldības 2018. gada 31. maija saistošie noteikumi Nr. 15 “Sabiedriskās kārtības saistošie noteikumi Tērvetes novadā”.

Domes priekšsēdētājs I.Gorskis

**Dobeles novada domes saistošo noteikumu Nr. 14**

**“ Dobeles novada sabiedriskās kārtības saistošie noteikumi”**

**paskaidrojuma raksts**

|  |  |
| --- | --- |
| Sadaļas nosaukums | Sadaļas paskaidrojums |
| 1.Projekta nepieciešamības pamatojums | Saskaņā ar [Administratīvo teritoriju un apdzīvoto vietu likumu](https://likumi.lv/ta/id/315654-administrativo-teritoriju-un-apdzivoto-vietu-likums) un veikto administratīvi teritoriālo reformu ar 2021. gada 1. jūliju ir izveidota jauna administratīvi teritoriālā vienība – Dobeles novads, kurā apvienoti Auces, Dobeles un Tērvetes novadi un izveidota jauna publiskā persona – Dobeles novada pašvaldība. Administratīvo teritoriju un apdzīvoto vietu likuma Pārejas noteikumu 17.punkts nosaka, ka 2021. gada pašvaldību vēlēšanās ievēlētā novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Līdz novada saistošo noteikumu spēkā stāšanās dienai, bet ne ilgāk kā līdz 2022. gada 1. jūnijam ir spēkā novadu veidojošo bijušo pašvaldību saistošie noteikumi, izņemot saistošos noteikumus par teritorijas plānojumu, kurus izstrādā līdz 2025. gada 31. decembrim.Līdz ar to nepieciešams apstiprināt jaunus saistošos noteikumus par sabiedrisko kārtību Dobeles novadā. Ņemot vērā iepriekš minēto, izstrādāti jauni saistošie noteikumi “Dobeles novada sabiedriskās kārtības saistošie noteikumi” (turpmāk - Noteikumi).Izstrādājot Noteikumus ir vērtēta arī citu pašvaldību pieredze nosakot regulējumu sabiedriskās kārtības jautājumos.Noteikumu projekta II nodaļas 15.punktā noteikta administratīvā atbildība par atrašanos ar atvērtu vai vaļēju alkoholiskā dzēriena iepakojumu jebkādā vaļējā tarā, izņemot vietas, kur alkoholisko dzērienu lietošanu atļāvusi pašvaldība.Minētais aizliegums ietverts Noteikumu projektā, ņemot vērā aktualitāti un satraukumu sabiedrībā, nolūkā novērst sociāli nelabvēlīgu paradumu veicināšanu publiskās vietās un samazināt sabiedriskās kārtības apdraudējuma riskus, nosakot administratīvo atbildību par atrašanos ar atvērtu vai vaļēju alkoholiskā dzēriena iepakojumu jebkādā vaļējā tarā, izņemot vietas, kur alkoholisko dzērienu lietošanu atļāvusi pašvaldība. Noteikumu projekta II nodaļas 15.punkta nodarījums pēc objektīvās puses pazīmju kopuma atšķiras no nodarījuma, par ko noteikta administratīvā atbildība Administratīvo sodu likuma par pārkāpumiem pārvaldes, sabiedriskās kārtības un valsts valodas lietošanas jomā 10.pantā. Lai konstatētu Noteikumu projekta II nodaļas 15.punkta pārkāpumu, nav nepieciešams pierādīt alkoholiskā dzēriena lietošanas publiskā vietā faktu, bet pietiekami ir pierādīt faktu, ka persona publiskā vietā atrodas ar atvērtu vai vaļēju alkoholiskā dzēriena iepakojumu jebkādā vaļējā tarā.Šobrīd vairāku pašvaldību spēkā esošajos saistošajos noteikumos ir paredzēts administratīvās atbildības regulējums par atrašanos publiskā vietā ar atvērtu alkoholiskā dzēriena iepakojumu (piemēram, Rīgas domes 2007.gada 19.jūnija saistošajos noteikumos Nr.80 “Sabiedriskās kārtības noteikumi Rīgā”, Valmieras pilsētas pašvaldības 2019.gada 28.novembra saistošajos noteikumos Nr.334 “Par sabiedrisko kārtību Valmieras pilsētā”, Rēzeknes pilsētas domes 2020.gada 18.jūnija saistošajos noteikumos Nr.22 “Sabiedriskās kārtības noteikumi Rēzeknē”, Ventspils pilsētas domes 2012.gada 2.marta saistošajos noteikumos Nr.8 “Ventspils pilsētas sabiedriskās kārtības noteikumi”, Jēkabpils pilsētas domes 2020.gada 13.februāra saistošajos noteikumos Nr.5 “Jēkabpils sabiedriskās kārtības un būves, tās teritorijas uzturēšanas saistošie noteikumi sabiedriskās kārtības noteikumi”, Talsu novada domes 2020.gada 25.jūnija saistošajos noteikumos Nr.9 “Talsu novada noteikumi” ).Savukārt, vairāku pašvaldību spēkā esošajos saistošajos noteikumos ir paredzēts administratīvās atbildības regulējums par ubagošanu (piemēram, Liepājas pilsētas domes 2020.gada 18.jūnija saistošajos noteikumos Nr.30 “Liepājas pilsētas sabiedriskās kārtības saistošie noteikumi”, Jelgavas pilsētas domes 2010.gada 23.septembra saistošajos noteikumos Nr.10-15 “Jelgavas pilsētas sabiedriskās kārtības noteikumi, Rīgas domes 2007.gada 19.jūnija saistošajos noteikumos Nr.80 “Sabiedriskās kārtības noteikumi Rīgā”, Valmieras pilsētas pašvaldības 2019.gada 28.novembra saistošajos noteikumos Nr.334 “Par sabiedrisko kārtību Valmieras pilsētā”, Rēzeknes pilsētas domes 2020.gada 18.jūnija saistošajos noteikumos Nr.22 “Sabiedriskās kārtības noteikumi Rēzeknē”, Ventspils pilsētas domes 2012.gada 2.marta saistošajos noteikumos Nr.8 “Ventspils pilsētas sabiedriskās kārtības noteikumi”, Jēkabpils pilsētas domes 2020.gada 13.februāra saistošajos noteikumos Nr.5 “Jēkabpils sabiedriskās kārtības un būves, tās teritorijauzturēšanas saistošie noteikumi sabiedriskās kārtības noteikumi”, Talsu novada domes 2020.gada 25.jūnija saistošajos noteikumos Nr.9 “Talsu novada noteikumi””.Papildus norādāms, ka arī Tieslietu ministrijas vērtējumā, kas izteikts 2019.gada 8.novembra vēstulē Latvijas Republikas Saeimas Juridiskajai komisijai Nr.1-11/4100 “Par priekšlikumiem likumprojektam “Administratīvo sodu likums par pārkāpumiem pārvaldes, sabiedriskās kārtības un valsts valodas lietošanas jomā””, norādīts, ka nepieciešams noteikt administratīvās atbildības regulējumu par atrašanos publiskā vietā ar atvērtu vai vaļēju alkoholiskā dzēriena iepakojumu.Ņemot vērā jautājumu aktualitāti, Noteikumos ir iekļauts regulējums par atrašanos publiskā vietā ar atvērtu vai vaļēju alkoholiskā dzēriena iepakojumu jebkādā vaļējā tarā, izņemot vietas, kur alkoholisko dzērienu lietošanu atļāvusi pašvaldība un par ubagošanu (Noteikumu 15. un 7.punkti). |
| 2.Īss projekta satura izklāsts | Noteikumi nosaka sabiedrisko kārtību, kāda jāievēro Dobeles novada administratīvajā teritorijā, paredzot administratīvo atbildību (brīdinājums vai naudas soda vienība) par šo Noteikumuneievērošanu. |
| 3.Informācija par plānoto projekta ietekmi uz pašvaldības budžetu | Atbilstoši Administratīvās atbildības likuma 263.panta sestajai daļai par Noteikumu pārkāpšanu iekasētās soda naudas tiek ieskaitītas Pašvaldības budžetā. |
| 4.Informācija par plānoto projekta ietekmi uz uzņēmējdarbības vidi pašvaldības teritorijā | Nav attiecināms |
| 5.Informācija par administratīvajām procedūrām | Administratīvo pārkāpumu process veicams Administratīvās atbildības likumā noteiktajā kārtībā.Administratīvā pārkāpuma procesu uzsāk: 1) uz iesnieguma pamata, 2) uz amatpersonas iniciatīvas pamata, 3) uz augstākas amatpersonas rīkojuma vai citas iestādes ziņojuma pamata.Administratīvā pārkāpuma procesu līdz administratīvā pārkāpuma lietas izskatīšanai par šo noteikumu pārkāpšanu ir tiesīgas veikt Pašvaldības policijas amatpersonas.Izskatīt administratīvā pārkāpuma lietas, pieņemt lēmumus un piemērot Noteikumos paredzētos administratīvos sodus ir pilnvaroti: 1) Pašvaldības policijas amatpersonas un 2) Pašvaldības Administratīvā komisija. Visos gadījumos administratīvā pārkāpuma lietas par Noteikumu pārkāpumiem, ko izdarījušas nepilngadīgas personas Dobeles novada administratīvajā teritorijā, izskata Pašvaldības Administratīvā komisija.Pašvaldības Administratīvā komisija, izvērtējot administratīvā pārkāpuma lietas materiālus par Noteikumu pārkāpumu, kuri nosūtīti Administratīvajai komisijai jautājuma izlemšanai paraudzinoša rakstura piespiedu līdzekļu piemērošanu bērnam, izskata lietas materiālus speciālajā likumā noteiktajā kārtībā. |
| 6.Informācija par konsultācijām ar privātpersonām | Saistošo noteikumu izstrādes procesā konsultācijas ar privātpersonām netika veiktas. |

Domes priekšsēdētājs I.Gorskis